**Koncertlekcija “Imants Kalniņš. 80”**

**Rīgas Teikas vidusskolas skolēnu atsauksmes**

**3.a klase**

Man ļoti patika Imanta Kalniņa koncerts. Man nebija lietas, kas man nepatiktu. Man ļoti patika tas, ka tajā koncertā pēc katras dziesmas ir kaut kāds fakts par Imantu Kalniņu. Tad, kad es to vēl nebiju sākusi skatīties man likās, ka tas būs ļoti ilgs, jo nu 41. minūte! Bet, kad es sāku skatīties, tad likās, ka tās ir, nu maksimums 20 minūtes. Tas man šķiet bija tāpēc, ka es biju ļoti aizrāvusies. Man patika, ka skola joprojām veido tādus koncertus, pat, ja visi ir mājās! Es ceru, ka mūsu skola izveidos vēl tāda veida koncertus.

Labdien, man ļoti patika koncerts - viņš bija ļoti labs un es uzzināju, ka “Zaķīšu pirtiņā” bija Imanta Kalniņa dziesma.

Man koncerts ļoti patika. Es uzzināju vairāk par Imanta Kalniņa biogrāfiju.

Priekš manis jauna informācija bija, ka komponists sakomponējis tik daudz skaņdarbus - sešas simfonijas, piecas kantātes, ap 60 kora dziesmām un arī oratoriju, operas, operetes, rokoperu.

Man ļoti patika ieklausīties Imanta Kalniņa komponētajā mūzikā.

Man ļoti patika, kā koncertu vadīja dziedātāja Ieva Sutugova.

Un es klausījos šo koncertu ar savu ģimeni un viņiem arī patika.

Man ļoti patika interesantie fakti un daudzveidīgā mūzika. Es arī uzzināju to, ka Imantam Kalniņam ir brālis.

**12.sa klase**

Man ļoti patika, detalizēta un interesanta biogrāfija, kas vijās cauri visa koncerta garumā, daudzas dziesmas lika atgriezties bērnībā un atcerēties, kā es pati tās dziedāju uz iedomātām skatuvēm ģimenes pasākumos. Patiešām, ļoti skaists koncerts un tā izpildījums.

Lekcijā par Imantu Kalniņu, lieliski izdevās Ievai Sutugovai izstāstīt dziesmu zemtekstus, kuriem, iespējams, es nebiju pievērsusi lielu uzmanību, jo dziesmas bija jestras. Kā arī bija interesanti uzzināt par Imanta Kalniņa biogrāfiju un dzīves ceļu ar mūziku.

No otrā video sapratu, ka Latvijā ir ne tikai Raimonds Pauls (smejas), bet arī citi komponisti, piemēram, Imants Kalniņš, jo tik daudzas Latviešu klasiskās dziesmas tika atskaņotas, kurām izrādās komponists ir tieši Imants Kalniņš.

**4. a klase**

Klasei ļoti patika koncerts, uzzināja daudz jaunu faktu, piemēram, ka I. Kalniņš komponējis skaņu celiņu filmai “Ūdensbumba resnajam runcim”, dziesmu “Zilais putniņš”. Visi bija priecīgi par to, ka bija dažādas dziesmas, kuras izpildīja, kā arī bija interesanti fakti par dziesmas tapšanu. Tomēr dažiem skolēniem būtu paticis, ja būtu vēl vairāk informācijas.

**1.b klase**

Skolēniem ļoti patika koncertlekcija!

Vislabāk patika klausīties tās dziesmas, kuras viņiem likās dzirdētas - 1.b klases skolēni akcentēja “Dzeguzes balsi”, “Dūdieviņu”, “Lilioma dziesmu”, “Zilo putniņu”, dziesmu no pasaku filmas “Maija un Paija”, dziesmas no multfilmām “Zaķīšu pirtiņa” un “Kabata (Astoņi Kustoņi).

Kaut arī dažiem bērniem brīžiem bija garlaicīgi, ka ilgi runāja, jo ne visu pirmklasnieks varēja saprast, tomēr tas bija labi, ka tika vairāk pastāstīts par komponistu.

**9.c klase**

Esam noskatījušies koncertlekciju par Imantu Kalniņu. Visas atsauksmes tikai pozitīvas.

Bija ļoti forša koncertlekcija, ļoti jautra mūzika un forši pastāstīts par Imantu Kalniņu. Un pats galvenais, ka nebija garlaicīgi  klausīties un skatīties.

Man ļoti patika uzzināt par viņa dzīvi un noklausīties diezgan sen nedzirdētās dziesmas, it sevišķi beigu daļā, kad bija dziesmas no bērnu multenītēm, kuras uzreiz atgādināja bērnības dienas, jo tās bija manas vismīļākās multenītes.

Īstenībā šis video uzlaboja dienu, padziedāju līdzi savām mīļākajām dziesmām un uzzināju nedaudz vairāk par Imantu Kalniņu.

Lai vairāk tādu foršu koncertlekciju!